

РЕПУБЛИКА БЪЛГАРИЯ

Заместник-министър на земеделието и храните

…………………………………

………………………………… г.

**ОДОБРИЛ,  
МИНИСТЪР:**

**Д-Р ГЕОРГИ ТАХОВ**

**ДО  
МИНИСТЪРА НА ЗЕМЕДЕЛИЕТО И ХРАНИТЕ  
Д-Р ГЕОРГИ ТАХОВ**

# ДОКЛАД

от Янислав Янчев – заместник-министър на земеделието и храните

**Относно:** Проект на Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции

**УВАЖАЕМИ ГОСПОДИН МИНИСТЪР,**

На основание чл. 64, ал. 1 от Закона за подпомагане на земеделските производители внасяме за одобрение Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции.

**Причини, които налагат приемането на акта**

В новата Обща селскостопанска политика (ОСП) след реформата от 2021 г. е заложено всяка държава членка да изготви Стратегически план за ОСП, с който се осигурява максимален принос към целите на Европейския съюз (ЕС), като се отчитат по-добре местните условия и нужди спрямо тези цели и показатели. Държавите членки носят по-голяма отговорност и се отчитат по-стриктно за това как постигат целите и договорените показатели. Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции (oбн., ДВ, бр. 23 от 2023 г.) (Наредба № 3 от 2023 г.), и Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн., ДВ, бр. 30 от 2023 г.) (Наредба № 4 от 2023 г.) уреждат получаването на подпомагане по линия на директните плащания във връзка с прилагането на Стратегическия план за развитие на земеделието и селските райони на Република България за периода 2023 – 2027 г. (Стратегическия план), респективно трябва да осигуряват всички необходими условия за правилното администриране на интервенциите за директни плащания. Предложените изменения и допълнения в цитираните подзаконови нормативни актове се налагат във връзка с гореизложеното, както и поради следните основни причини:

При интервенциите за обвързано с производството подпомагане за плодове във връзка с изискването земеделските стопани да предоставят документ, доказващ, че насаждението е в период на плододаване, издаден от агроном, както и копие от дипломата на агронома се предвиждат промени изцяло в полза на фермерите. От една страна се осигуряват условия при неподаден документ, площта да не се наддекларира, а само да не се изчисли финансово подпомагане, а от друга по интервенцията за обвързано с производството подпомагане за плодове той да се подава еднократно при първо заявяване на съответните площи по интервенцията, което представлява значително намаляване на административната тежест за земеделските стопани. Заличава се препращането към Наредбата за базисните цени на трайните насаждения с оглед сроковете за влизане в плододаване на съвременни сортове култури и водещо остава компетентното становище на агронома, което той удостоверява с документа по чл. 25, ал. 4 и чл. 26, ал. 2, т. 4 от Наредба № 3 от 2023 г.

По предложение на Държавен фонд „Земеделие“ се променя срокът, в който Българската агенция по безопасност на храните предоставя на Държавен фонд „Земеделие“ и на Министерството на земеделието и храните актуална извадка от списъка с кандидати, които имат обекти за производство и/или пакетиране на храни от плодове и зеленчуци, регистрирани по чл. 26 от Закона за храните в Националния електронен регистър на обектите за производство и търговия на едро и дребно с храни от животински и неживотински произход, в частта „Обекти за производство и/или пакетиране на храни от плодове и зеленчуци“ - Група 2, като извадката следва да е актуална към края на срока, в който земеделските стопани подават към Държавен фонд „Земеделие“ документите, доказващи реализацията на пазара на произведената от тях продукция.

В еко схемата за поддържане и подобряване на биологичното разнообразие и екологичната инфраструктура предложените промени са в резултат от разпоредбата на чл. 31, параграф 1а от Регламент (ЕС) 2021/2115 на Европейския парламент и на Съвета от 2 декември 2021 г. за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435/1 от 6 декември 2021 г.). Предложените изменения са в съответствие с текста в Стратегическия план за развитие на земеделието и селските райони на Република България за периода 2023-2027 г. (Стратегическия план), одобрен с Решение C(2024)8660/11.12.2024 г. на Европейската комисия. В интервенцията се структурират 2 екологични практики: екологична практика 1 – поддържане на екологична инфраструктура и непроизводствени площи и екологична практика 2 – създаване на буферни ивици в обработваеми земи. В обхвата на екологична практика 1 се допълва възможност за поддържане на обработваемите земи под угар (площите с угари по интервенцията се ограничават до 7% от обработваемите земи в стопанството) и поддържане на площи в местообитания на видове от значение за Общността. В екологична практика 2 се определя, че се включва създаване на буферни ивици в обработваеми земи и се дефинират параметрите на новосъздадените буферни ивици. Размерът на буферните ивици следва да бъде с ширина от 1 м. до 20 м. За изчисляване на допустимата площ се използва тегловен коефициент 1.5 и коефициент на преобразуване – 6. Буферните ивици могат да включват различни варианти за покритие – естествена растителност, угар, цъфтящи растения.

В еко схемата за запазване и възстановяване на почвения потенциал – насърчаване на зелено торене и органично наторяване се извършва техническо прецизиране на използваната терминология, като терминът „органични подобрители“ се прецизира на „органични торове и подобрители на почвата“.

В еко схемата за екологично поддържане на трайните насаждения се заличава земеделската практика за поддържане на ивици, заети с естествена растителност по краищата на парцелите с трайни насаждения. Този елемент е приложим като една от възможностите за буферни ивици в еко схемата за поддържане и подобряване на биологичното разнообразие и екологичната инфраструктура в съответствие с текста в Стратегическия план, одобрен с Решение C(2024)8660/11.12.2024 г. на Европейската комисия.

В еко схемата за екстензивно поддържане на постоянно затревените площи се прецизира текстът за включване в обхвата на интервенцията и на обработваеми земи, заети с фуражни култури и/или протеинови култури, като към момента на заявяване на еко схемата земеделският стопанин следва да има съотношение на пасищни животни към заявените площи в размер от 0.3 до 1 ЖЕ/ха, което е в съответствие с текста в горепосочения Стратегически план.

В Наредба № 4 от 2024 г. се предвижда в заявленията за подпомагане кандидатите да включват данни и за поливността на заявените площи, като за онези от тях, на които се отглеждат зеленчукови култури, следва да представят разрешително за водовземане и/или за ползване на воден обект съгласно чл. 44 и чл. 46 от Закона за водите, договор с доставчик на вода за напояване, удостоверение за поливност или друг документ, удостоверяващ правното основание за ползване на водния обект или вода за напояване, в случай, че разрешителното за ползване е издадено на трето лице.

**Цели**

Предложените изменения и допълнения на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и за реда за налагане на административни санкции са насочени към постигане на следните цели:

Прецизиране и предотвратяване на противоречиво тълкуване и прилагане на правните норми в областта на директните плащания;

Осигуряване на предвидима правна среда за кандидатите за подпомагане по линия на Европейския фонд за гарантиране на земеделието;

Максимално усвояване на финансовия ресурс на страната за директни плащания.

**Финансови и други средства, необходими за прилагането на новата уредба**

За приемането на Наредбата за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и за реда за налагане на административни санкции не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“ – Разплащателна агенция, както и допълнителна финансова тежест за кандидатите и бенефициентите на подпомагане по отношение на интервенциите, които ще бъдат финансирани от бюджета на Европейския фонд за гарантиране на земеделието.

**Очаквани резултати от прилагането на акта**

С прилагане на наредбата се очаква постигането на следните резултати:

Еднозначно тълкуване на приложимата нормативна уредба;

Успешно прилагане през 2025 г. на Стратегическия план и управление на предвидения за страната ресурс за финансиране на интервенциите под формата на директни плащания, включени в Стратегическия план;

Създаване на всички необходими условия за правилното администриране на интервенциите за директни плащания.

**Анализ за съответствие с правото на Европейския съюз**

Проектът на наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 64, ал. 1 от Закона за подпомагане на земеделските производители, предлагаме да одобрите приложената Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции.

|  |  |
| --- | --- |
| **Приложение:** | 1. Проект на Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции; 2. Справка да отразяване на постъпилите становища от вътрешноведомственото съгласуване; 3. Постъпилите становища от вътрешноведомственото съгласуване; 4. Справка за отразяване на постъпилите предложения и становища от обществената консултация; 5. Постъпили предложения и становища от обществената консултация. |

**ЯНИСЛАВ ЯНЧЕВ**

*Заместник-министър*